b"\n_START_ARTICLE_\nPaul Alduy\n_START_SECTION_\nBiografia\n_START_PARAGRAPH_\nAlt funcionari franc\xc3\xa8s, el seu primer dest\xc3\xad fou d'agregat a l'ambaixada francesa a Ankara (Turquia) el 1942 abans d'unir-se a la Fran\xc3\xa7a Lliure el 1943 i convertir-se breument en director del Gabinet del Governador d'Alger. El 1946 fou el prefecte m\xc3\xa9s jove de Fran\xc3\xa7a._NEWLINE_Fou cap de gabinet del socialista Guy Mollet i va comen\xc3\xa7ar la seva carrera pol\xc3\xadtica al departament de Pirineus Orientals on va ser elegit batlle dels Banys i Palald\xc3\xa0 el 1952, conseller general pel cant\xc3\xb3 de Prats de Moll\xc3\xb3 i la Presta el 1955 i diputat a l'Assemblea Nacional Francesa el 1956._NEWLINE_El mar\xc3\xa7 de 1959 fou reelegit batlle dels Banys i Palald\xc3\xa0 en la primera volta i paral\xc2\xb7lelament en la segona volta a Perpiny\xc3\xa0, on va derrotar l'aleshores batlle F\xc3\xa9lix Depardon, candidat d'Uni\xc3\xb3 Republicana, amb el suport de la SFIO. La seva primera esposa el va succeir com a batlle dels Banys i Palald\xc3\xa0 quan va esdevenir batlle de Perpiny\xc3\xa0. Tamb\xc3\xa9 va ser escollit conseller del cant\xc3\xb3 de Perpiny\xc3\xa0-Est. Fou excl\xc3\xb2s de la SFIO el 1959 despr\xc3\xa9s del seu suport a la majoria gaullista, i va crear el 1960 l'Associaci\xc3\xb3 Democr\xc3\xa0tica i Socialista (ADS), partit pol\xc3\xadtic purament local del qual ser\xc3\xa0 president fins al 1993. A continuaci\xc3\xb3 s'aprop\xc3\xa0 al corrent gaullista d'esquerra i es va unir a la Convenci\xc3\xb3 d'Institucions Republicanes. Seguidament entr\xc3\xa0 en el Partit Socialista, despr\xc3\xa9s del Congr\xc3\xa9s d'Epinay._NEWLINE_El 1972, va donar suport el programme commun amb els comunistes, i en va fer campanya a les eleccions legislatives franceses de 1973 sota l'esl\xc3\xb2gan un programa com\xc3\xba per al b\xc3\xa9 de tots. El 1976 fou excl\xc3\xb2s del Partit Socialista el 1976  'per comportament oportunista i antiunitari despr\xc3\xa9s de les eleccions cantonals. El 1977 es va unir al grup Reformadors, centristes i dem\xc3\xb2crates socials i el 1978 va donar suport a la legislatura del president Val\xc3\xa9ry Giscard d'Estaing. Finalment, es va unir a la Uni\xc3\xb3 per a la Democr\xc3\xa0cia Francesa a trav\xc3\xa9s del PSD. Batut a les eleccions legislatives franceses del 1981, fou elegit senador el 1983._NEWLINE_El 1992 es deterioraren les seves relacions amb el seu primer adjunt a l'alcaldia de Perpiny\xc3\xa0 Claude Barate (RPR). El 1993 el pressupost municipal fou bloquejat i el consell municipal dissolt pel president de la Rep\xc3\xbablica. A les eleccions municipals fou substitu\xc3\xaft pel seu fill Jean-Paul._NEWLINE_El 24 de mar\xc3\xa7 de 1997 fou condemnat pel Tribunal Penal de Perpiny\xc3\xa0 a dos mesos de pres\xc3\xb3, 80.000 francs de multa i cinc anys de privaci\xc3\xb3 de drets c\xc3\xadvics per ab\xc3\xbas de confian\xc3\xa7a per haver beneficiat la seva esposa d'una feina fict\xc3\xadcia de mar\xc3\xa7 del 1982 a juliol del 1992 al centre municipal d'acci\xc3\xb3 social. No va presentar apel\xc2\xb7laci\xc3\xb3._NEWLINE_Paul Alduy va morir el 23 de gener del 2006 a Perpiny\xc3\xa0, a l'edat de 91 anys. \xc3\x89s enterrat al cementiri de Palald\xc3\xa0 (Vallespir)."